Дон Диниш
Не бих се чудила, ако умреш…

Превод от португалски: Симеон Хаджикосев, 1984

chitanka.info

Не бих се чудила, ако умреш,

че хубостта ми е прочута, знам,

за мен е тя от бога дар голям,

ала за теб е смърт, ще разбереш,

че не е чудно някой да умре,

ако прекрасния ми лик съзре.

Ако умреш, в това аз нямам дял;

тъй би загинал всеки на света,

ако съгледа мойта красота.

Мен господ хубава ме е създал

и не е чудно някой да умре,

ако прекрасния ми лик съзре.

Ако стрелите си Амур жесток

забие в тебе, знай: не съм ти враг,

приятелю, и ще ти кажа пак,

че щом ме е създал красива бог —

то не е чудно някой да умре,

ако прекрасния ми лик съзре.

От бога дар е той и не мисли,

че твойта участ днес ще ме смили.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.